
	Comisia juridică, de disciplină şi imunităţi
    Bucureşti, 27.09.2012
          Nr. 31/251/2011
	
	Comisia pentru industrii şi servicii
    Bucureşti, 27.09.2012
           Nr. 23/83/2011


        P.L.x149/2011
Biroul Permanent

al

Camerei  Deputaţilor

Vă înaintăm, alăturat, RAPORTUL COMUN asupra proiectului de  Lege pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, trimis comisiilor sesizate în fond cu adresa nr. PL-x 149 din 28 martie 2011 şi înregistrat cu nr. 31/251 din 29 martie 2011, respectiv nr. 23/83/2011 din 29 martie 2011.
	PREŞEDINTE,

                       Daniel Buda

	PREŞEDINTE,

Iulian Iancu

Comisia juridică, de                                                            Comisia pentru industrii
disciplină şi imunităţi                                                                       şi servicii

Bucureşti, 27.09.2012                                                             Bucureşti, 27.09.2012
   Nr. 31/251/2011                                                                      Nr.23/83/2011
  PL-x 149/2011
RAPORT  COMUN

asupra proiectului de Lege pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru industrii şi servicii au fost sesizate, spre dezbatere, în fond, cu proiectul de Lege pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, trimis cu adresa nr.PL.x.149 din 28  martie 2011 şi înregistrat cu nr. 31/251 din 29 martie 2011, respectiv nr. 23/83/2011 din 29 martie 2011.


Potrivit prevederilor art. 75 din Constituţia României, republicată şi ale art.92 alin.(9) pct.2 din Regulamentul Camerei Deputaţilor, republicat, Camera  Deputaţilor este  Cameră decizională. 

Senatul, în calitate de primă Cameră sesizată, a adoptat proiectul de Lege în şedinţa din data de 23 martie 2011.


Proiectul de Lege a fost avizat favorabil de Consiliul Legislativ, cu avizul nr.1378 din 23 noiembrie 2010.

Guvernul României,  a transmis un punct vedere cu adresa nr.3087 din 10 decembrie 2010, prin care nu susţine adoptarea acestei iniţiative legislative.



Proiectul de Lege a fost avizat negativ de Comisia pentru apărare, ordine publică şi siguranţă naţională şi de Comisia pentru administraţie publică, amenajarea teritoriului şi echilibru ecologic, cu avizele nr.32/98 din 5 aprilie 2011, respectiv nr.26/124 din 27 aprilie 2011.

Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice, republicată, cu modificările şi completările ulterioare, în scopul accentuării funcţiei preponderent educative a sistemului de sancţionare a contravenţiilor în domeniu.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat iniţiativa legislativă mai sus menţionată şi documentele conexe în şedinţa din 17 mai 2011, iar membrii Comisiei pentru industrii şi servicii în şedinţa din 26 septembrie 2012. 

La lucrările Comisiei juridice, de disciplină şi imunităţi au participat, din totalul de 22 de membri, un numar de 18 deputaţi, iar la lucrările Comisiei pentru industrii şi servicii au participat, din totalul de 28 de membri, un numar de 20 de deputaţi.

La lucrările Comisiei juridice de disciplină şi imunităţi au participat, în calitate de invitaţi, din partea Ministerului Administraţiei şi Internelor, doamna Irina Alexe – chestor, doamna Nina Badea – ofiţer superior specialist, domnul Paul Toma – ofiţer superior specialist.

Cu ocazia dezbaterilor s-a constatat că proiectul de lege nu corespunde exigenţelor normelor de tehnică legislativă necesare la întocmirea unei iniţiative legislative prin lipsa unor necorelări cu textele ordonanţei de urgenţă pe care o modifică. De asemenea, ar trebui reanalizate soluţiile legislative propuse şi completarea corespunzătoare a proiectului cu dispoziţiile de modificare necesare pentru asigurarea unei reglementări complete şi corecte.

Soluţiile din propunerea legislativă ar fi trebuit reanalizate întrucât imposibilitatea prezentării actelor de către conducătorul unui vehicul datorată unor motive obiective ar putea fi determinată de cazuri de forţă majoră, care înlătură caracterul contravenţional al faptei şi, de aceea ar fi necesară reformularea textului, astfel ca din redactare să rezulte cu claritate care anume categorii de motive obiective sunt avute în vedere. S-a apreciat că dispoziţiile Ordonanţei de urgenţă a Guvernului nr.195/2002 privind circulaţia pe drumurile publice cuprind suficiente reglementări acoperitoare în domeniul pe care iniţiativa legislativă doreşte să îl modifice şi să îl completeze.
În urma dezbaterilor, membrii celor 2 Comisii au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru modificarea şi completarea Ordonanţei de urgenţă a Guvernului nr.195/2002 privind circulaţia pe drumurile publice.
În raport de obiectul şi conţinutul său, proiectul de lege  face parte din categoria legilor ordinare.

PREŞEDINTE ,                               PREŞEDINTE,
                          Daniel Buda                                   Iulian Iancu

Consilier parlamentar, Rodica Penescu

Consultant parlamentar, Monica Tudor                               

